Rian vertel oor ‘Skelmpie’Rian van Heerden (Foto: Facebook via Rian van Heerden) Die gewilde radioaanbieder en televisiepersoonlikheid Rian van Heerden is binnekort in ŉ splinternuwe kykNET-geselsprogram, genaamd Skelmpie, te sien. Skelmpie gaan fokus op die “moeilikheid, komplikasies en hartseer” wat onstaan wanneer een party ŉ verhouding laat verbrokkel weens ontrouheid. Van Heerden sê dié program gaan verder poog om ŉ slagoffer, of slagoffers, van ŉ gebroke verhouding die kans te gee om ŉ hoofstuk af te sluit. “Daar was nog nie voorheen sulke gesprekke op televisie gehou nie,” verduidelik hy. “Daar is baie mense wie se verhoudings verbrokkel het weens ontrouheid. Ons wil met dié geselsprogram mense help om ŉ hoofstuk af te sluit – of dit nou is om as vriende voort te gaan of om mekaar nooit weer te sien nie.” Van Heerden sê in die program gaan albei kante van elke verhouding wat verbrokkel het gestel word om sodoende uiteindelik op ŉ uitweg te besluit. Hy sê dit is belangrik om dié gesprekke te voer. “Dit is belangrik vir mense om vrede te maak en om ŉ hoofstuk af te sluit. Daar is natuurlik altyd kritiek teen ŉ nuwe program, maar dit sal altyd daar wees. Wat ons met die geselsprogram poog, is om iets goed in die lewe van slagoffers van ŉ gebroke verhouding te weeg te bring.” Luisteraars wat dié radioaanbieder van einde Junie as aanbieder van die Complimentary Breakfast-program gaan mis wanneer hy die leisels aan Martin Bester en Tumi Morake oorgee, kan later vanjaar uitsien na “dieselfde ou Rian” in Skelmpie, vertel hy. As jy deel wil wees van dié program, het jy tot 7 Julie om ŉ inskrywing na kykNET te stuur. Vir meer inligting, besoek kykNET se webwerf.